Oliver Okuliar

Oliver Okuliar (s. 24. toukokuuta 2000 Trenčín, Slovakia) on slovakialainen jääkiekkoilija, joka pelaa Tšekin Extraligan HK Hradec Královéssa. Hän on pelipaikaltaan vasen laitahyökkääjä, mutta Okuliar osaa pelata myös keskellä.

Ura

Seuraura 
Okuliar on HK Dukla Trenčínin kasvatti. Kaudella 2015–2016 hän sijoittui tehoilla 26+42=68 koko Slovakian B-nuorten sarjan pistepörssissä kolmanneksi. Okuliar voitti kauden päätteeksi pronssia. Kauden 2017–2018 hän pelasi suurimmaksi osaksi Slovakian A-nuorten sarjaa Slovakian alle 18-vuotiaiden maajoukkueen mukana, mutta Okuliar palasi loppukaudella Dukla Trenčínin organisaatioon, jossa hän voitti Slovakian B-nuorten sarjan mestaruuden.

Kauden 2017–2018 Okuliar pelasi suurimmaksi osaksi Dukla Trenčínin A-nuorissa. Hän sijoittui tehoilla 24+40=64 koko Slovakian A-nuorten sarjan syöttöpörssissä toiseksi ja pistepörssissä neljänneksi. Okuliar voitti myös sarjan jäähypörssin 137 minuutillaan. Hän voitti kauden päätteeksi Slovakian A-nuorten sarjan mestaruuden. Okuliar debytoi samalla kaudella myös Extraligassa, jossa hän pelasi Trenčínissä ja Slovakian alle 20-vuotiaiden maajoukkueessa yhteensä kuusi runkosarjaottelua ilman tehopisteitä. Okuliar sai Trenčínissä tililleen ensimmäisen Extraliga-ottelunsa vain 17-vuotiaana runkosarjan viidennellä kierroksella 22. syyskuuta 2017 HK Nitraa vastaan. Hänet merkittiin joukkueen 13. hyökkääjäksi, mutta Okuliar jäi kuitenkin ilman peliaikaa. Hän sai ensimmäiset jääaikansa Extraligassa kolmannessa ottelussaan 12. lokakuuta 2017 vieraissa HC Nové Zámkya vastaan. Okuliar merkittiin jälleen Trenčínin 13. hyökkääjäksi. Hän sai ottelussa jääaikaa 3.45 minuuttia. Okuliar pelasi kauden aikana miesten pelejä myös sarjatasoa alempana 1. hokejová liga SR:ssä yhteensä yhdeksän ottelua sekä lainalla HK 95 Považská Bystricassa että Slovakian alle 20-vuotiaiden maajoukkueessa.

QMJHL-joukkue Sherbrooke Phoenix varasi Okuliarin 25. pelaajana CHL:n varaustilaisuudessa 2018. Hän siirtyi joukkueeseen kaudeksi 2018–2019, jolloin Okuliar teki 66 runkosarjaottelussa tehot 18+24=42 ja kymmenessä playoff-ottelussa tehot 1+3=4. WHL-joukkue Lethbridge Hurricanes varasi hänet uudelleen 49. pelaajana CHL:n varaustilaisuudessa 2019. Okuliar siirtyi joukkueeseen kaudeksi 2019–2020. Hän oli tehoilla 33+35=68 Hurricanesin toiseksi paras pistemies Dylan Cozensin jälkeen.

Kaudeksi 2020–2021 Okuliar palasi kotimaahansa ja siirtyi HK 32 Liptovský Mikulášin Extraliga-joukkueeseen. Hän teki ensimmäisen Extraliga-maalinsa kauden toisessa ottelussaan 27. lokakuuta 2020 vieraissa HC Košicea vastaan. Okuliar pelasi siellä kuusi ottelua, kunnes marraskuussa hän palasi loppukauden kattavalla sopimuksella kasvattajaseuraansa Dukla Trenčíniin. Yhteensä Okuliar teki ensimmäisen kokonaisen pääsarjakautensa aikana 47 runkosarjaottelussa piste per peli -tahdilla tehot 20+27=47. Hän jakoi tehoilla 17+22=39 Trenčínin sisäisen maalipörssin toisen sijan Carl Ackeredin kanssa edellään Marek Hecl sekä sijoittui sisäisessä pistepörssissä kolmanneksi. Okuliar jakoi Ackeredin kanssa koko Extraligan maalipörssin seitsemännen sijan HK Popradin Patrik Svitanan kanssa sekä sijoittui pistepörssissä sijalle 11.

Okuliar siirtyi kaudeksi 2021–2022 kaksivuotisella sopimuksella SM-liigajoukkue Saimaan Palloon. Kauden jälkeen heinäkuussa 2022 hänen sopimuksensa kuitenkin purettiin ja Okuliar siirtyi kaudeksi 2022–2023 kaksivuotisella sopimuksella Tšekin Extraligassa pelaavan HK Hradec Královén joukkueeseen.

Maajoukkueura 
Okuliar pelasi alle 20-vuotiaiden MM-kilpailuissa vuonna 2020, jolloin hän jakoi tehoilla 2+2=4 Slovakian sisäisen pistepörssin voiton Róbert Džuganin kanssa. Okuliar pelasi myös alle 18-vuotiaiden MM-kilpailuissa vuonna 2018, jolloin hän oli tehoilla 4+4=8 Slovakian paras maalintekijä Maxim Čajkovičin kanssa ja toiseksi paras pistemies hänen jälkeensä. Valmennus valitsi Okuliarin joukkueensa turnauksen yhdeksi kolmesta parhaasta pelaajasta. Hänet valittiin myös Suomea vastaan pelatun avausottelun päätteeksi Slovakian ottelun parhaaksi pelaajaksi.

Okuliar pelasi myös alle 18-vuotiaiden Ivan Hlinkan muistoturnauksessa vuonna 2018. Hän edusti myös Slovakian alle 17-vuotiaiden maajoukkuetta Euroopan nuorten olympiafestivaaleilla vuonna 2017, jolloin Okuliar voitti pronssia.

Slovakian A-maajoukkueessa Okuliar on pelannut seitsemän ottelua tehopistein 1+1=2. Hän teki A-maajoukkuedebyyttinsä Kaufland Challengessa 20. huhtikuuta 2021 Piešťanyssa Latviaa vastaan. Okuliar merkittiin joukkueen kakkosketjun oikeaan laitaan Michal Chovanin ja Miroslav Muchan viereen. Ensimmäisen A-maajoukkuemaalinsa hän teki 30. huhtikuuta 2022 Dresdenissä Saksaa vastaan. Okuliarin osuma jäi Slovakian 2–3-voittoon päättyneen ottelun voittomaaliksi.

Muuta 
Okuliarin isä Branislav pelasi 1980-luvulla hyökkääjänä Tšekkoslovakian liigaa HK Dukla Trenčínissä.

Tilastot

Lähteet

Viitteet 

Slovakialaiset jääkiekkoilijat
Vuonna 2000 syntyneet
Elävät henkilöt